b'\n_START_ARTICLE_\nSuomen el\xc3\xa4m\xc3\xa4kerrasto\n_START_SECTION_\nToimittaminen\n_START_PARAGRAPH_\nSuomen el\xc3\xa4m\xc3\xa4kerraston toimittaja ja kirjoittaja on Ilmari Heikinheimo. Vaikka Heikinheimo laati teoksen yksin, h\xc3\xa4n mainitsee esipuheessa saaneensa paljon apua useilta henkil\xc3\xb6ilt\xc3\xa4: professori Eino Jutikkala, filosofian lisensiaatti Antero Manninen, professori A. R. Cederberg, kanslianeuvos Osmo Durchman, dosentti Vilho Niitemaa sek\xc3\xa4 rovasti Urho Paljakka.\n_START_SECTION_\nSis\xc3\xa4lt\xc3\xb6\n_START_PARAGRAPH_\nTeoksessa on 856 sivua, 1 686 kuvaa ja 16 moniv\xc3\xa4rikuvaliitett\xc3\xa4. Kirja laadittiin hakuteokseksi eli sen el\xc3\xa4m\xc3\xa4kerrat ovat edelt\xc3\xa4j\xc3\xa4\xc3\xa4ns\xc3\xa4 verrattuna suppeita. P\xc3\xa4\xc3\xa4osa noin 2 500 el\xc3\xa4m\xc3\xa4kerrasta on silti per\xc3\xa4isin Kansallisesta el\xc3\xa4m\xc3\xa4kerrastosta, mutta lyhennettyn\xc3\xa4, ja kolmannes perusteellisemmin tai jopa kokonaan uudistettuna. Teoksessa on my\xc3\xb6s 560 uutta el\xc3\xa4m\xc3\xa4kertaa. Julkaisuvaiheessa el\xc3\xa4neiden henkil\xc3\xb6iden el\xc3\xa4m\xc3\xa4kertoja on kuitenkin mukana vain hieman toistasataa, vaikka niit\xc3\xa4 arkistoitiin teoksen kirjoitusaikana l\xc3\xa4hes viisisataa. Edelt\xc3\xa4j\xc3\xa4\xc3\xa4n verrattuna huomattava ero teoksessa on, ett\xc3\xa4 se on kokonaan yhden henkil\xc3\xb6n kirjoittama. Muitakin eroja, joskin v\xc3\xa4h\xc3\xa4isempi\xc3\xa4, teosten v\xc3\xa4lill\xc3\xa4 on. _NEWLINE_Kansallisessa el\xc3\xa4m\xc3\xa4kerrastossa kaikkien ennen vuotta 1809 syntyneiden henkil\xc3\xb6iden nimet kirjoitettiin suomalaisessa asussa, mutta Suomen el\xc3\xa4m\xc3\xa4kerrastossa t\xc3\xa4st\xc3\xa4 periaatteesta luovuttiin. Vain keskiaikaiset, 1500-luvun ja hallitsijanimet on kirjoitettu suomalaisittain ja muut 1600-luvulta l\xc3\xa4htien varsinaisessa kirjoitusasussaan. Tosin 1700-luvulle saakka etunimiss\xc3\xa4 on k\xc3\xa4ytetty K-kirjainta C-kirjaimen asemesta, esimerkiksi Karl eik\xc3\xa4 Carl. Toinen poikkeus ovat tietyt henkil\xc3\xb6t, jotka ovat tulleet tunnetuksi suomenkielisill\xc3\xa4 nimill\xc3\xa4, kuten Kustaa Mauri Armfelt. T\xc3\xa4ll\xc3\xb6in varsinainen nimi on kuitenkin esitetty suluissa, esimerkiksi (Gustaf Mauritz). Maisterin- ja tohtorin arvojen saantivuosia ei ole teoksessa mainittu eik\xc3\xa4 esimerkiksi arvonime\xc3\xa4 rovasti lainkaan. Kirjallisuusviitteet on tiivistetty henkil\xc3\xb6itt\xc3\xa4in teoksen nimeen ja julkaisuvuoteen._NEWLINE_Teoksen ensimm\xc3\xa4isen el\xc3\xa4m\xc3\xa4kerran henkil\xc3\xb6 on Aadolf Fredrik, Ruotsin ja Suomen kuningas 1700-luvulta, ja viimeisen Pehr \xc3\x96string, N\xc3\xa4rpi\xc3\xb6ss\xc3\xa4 vuonna 1819 syntynyt maatalous- ja valtiop\xc3\xa4iv\xc3\xa4mies.'